- Hindi News
- National
- 6 आंगनवाड़ियां, कोई 5 6 महीने से बंद कहीं बच्चों को नहीं मिलता भोजन व नाश्ता
6 आंगनवाड़ियां, कोई 5-6 महीने से बंद कहीं बच्चों को नहीं मिलता भोजन व नाश्ता
नौनिहालों को प्राथमिक शिक्षा देने, उन्हें स्वस्थ बनाने के उद्देश्य से प्रदेश शासन आंगनवाड़ियों पर करोड़ों खर्च कर रही है, लेकिन उन्हीं के नुमाइंदे शासन की मंशा को पलीता लगाने में जुटे हैं। नगर से सटे 6 गांवों की आंगनवाड़ियां परेशानियों से जूझ रही है। जब भास्कर टीम 6 गांवों की आंगनवाड़ियों पर पहुंची तो पता चला कि किसी अांगनवाड़ी में बच्चे नाश्ते से वंचित हैं, तो कहीं महीने से आंगनवाड़ी पर ताले लगे हैं। कार्यकर्ता नदारद हैं, सहायिकाओं के भरोसे आंगनवाड़ी चल रही है।
इन गांवों में यह है स्थिति
ग्राम दलाहेड़ा : आंगनवाड़ी भवन के आसपास गंदगी का अंबार है। पिछले दो दिनों से आंगनवाड़ी भी नहीं खुली। ग्रामीणों ने बताया यहां बच्चों को नाश्ते से वंचित रखा जाता है, तो भोजन भी गुणवत्ता युक्त नहीं है।
ग्राम महू : पिछले 5-6 माह से कार्यकर्ता आंगनवाड़ी ही नहीं पहुंची। सहायिका सुगनबाई ने बताया कार्यकर्ता दीया पोरवाल नागदा रहती हैं। वे क्यों नहीं आईं, यह उन्हें नहीं पता, लेकिन कार्यकर्ता के आंगनवाड़ी नहीं पहुंचने से आंगनवाड़ी संचालन की जिम्मेदारी उन पर है। बच्चों की उपस्थिति भी मात्र 6 ही थी। मंगलवार को मीनू अनुसार खीर-पूरी व सब्जी मिलना था, लेकिन खीर के नाम पर मीठे चावल, सब्जी तो थाली से गायब थी। सुगनबाई के मुताबिक बच्चों को यहां नाश्ता नहीं मिलता।
ग्राम मात्रा : हाल ही में नया आंगनवाड़ी भवन बना है, लेकिन महीनों से यहां आंगनवाड़ी संचालित नहीं हो रही है।
ग्राम सरवना : यहां बच्चों की उपस्थिति नाममात्र की थी। फर्श गिला था, चद्दर जर्जर अवस्था में। भवन के सामने खेल मैदान के सामने ट्रक खड़ा है। इसके अलावा यहां बच्चों काे नाश्ता भी नहीं दिया जाता। जब कार्यकर्ता के बारे में पूछा तो उन्होंने कार्यकर्ता गुड्डीबाई राठौर के उन्हेल बैठक में जाने की बात कही।
ग्राम पूनाखेड़ा : यहां की आंगनवाड़ी में दरवाजा ही नहीं है। बताया जा रहा है भवन स्कूल में लग रहा है। मंगलवार को तो आंगनवाड़ी ही नहीं लगी। ग्रामीणों ने बताया कार्यकर्ता विष्णु पाटीदार नागदा से अप-डाउन करती हैं।
ग्राम बरखेड़ा मांडन : बच्चों की उपस्थिति मात्र 8 थी। बच्चों को भोजन तो दूर नाश्ता भी नहीं कराया गया। आंगनवाड़ी कार्यकर्ता ममता कुंवर डोडिया केंद्र से नदारद थीं। सहायिका अनिता गोयल आंगनवाड़ी संभाल रही हैं।
मुझे जाने का समय नहीं
मामले में परियोजना अधिकारी पुष्पा राव ने कहा संबंधित गांवों की आंगनवाड़ियों की शिकायत मेरे पास आई है, लेकिन विभागीय कार्य के कारण मुुझे वहां जाने का समय ही नहीं है। सुपरवाइजर को शोकाज देकर जवाब तलब किया जाएगा।
ग्राम दलाहेड़ा की आंगनवाड़ी पर लगा ताला।
ग्राम सरवना की आंगनवाड़ी का जर्जर भवन।
ग्राम महू स्थित आंगनवाड़ी में बैठे नाममात्र बच्चे।
ग्राम पूनाखेड़ा की आंगनवाड़ी में इस तरह नहीं है दरवाजा।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva awa_Deva